31 Oktober is die 304de dag van die jaar in die Gregoriaanse kalender (305de in ’n skrikkeljaar). Daar volg nog 61 dae in die res van die jaar. 649 – Die eerste Lateraanse sinode eindig; dit het op 5 Oktober begin. 1517 – Protestantse kerkhervorming: Martin Luther maak sy 95 stellings bekend. 1749 – Pous Benedictus XIV publiseer Gravissimo animi, waarin hy prelate se besoek aan nonnekloosters verbied. 1864 – Nevada word toegelaat as die 36ste staat van die Verenigde State. 1892 – Arthur Conan Doyle publiseer The Adventures of Sherlock Holmes. 1917 – Eerste Wêreldoorlog: Slag by Berseba. 1918 – Hongarye verlaat die statebond met Oostenryk. 1922 – Benito Mussolini word die jongste premier in die geskiedenis van Italië. 1924 – Wêreldspaardag word op die Wêreldvereniging van Spaarbanke se Eerste Internasionale Spaarbankkongres in Milaan, Italië, afgekondig. Afgevaardigdes uit 29 lande hoop dié dag maak mense meer spaarbewus. 1938 – Groot Depressie: In ’n poging om beleggervertroue te herstel, stel die New Yorkse Effektebeurs 'n vyftienpuntplan bekend wat daarop gemik is om die beleggingspubliek te beskerm. 1940 – Tweede Wêreldoorlog: Die Slag om Brittanje eindig.